b'\n_START_ARTICLE_\nKongepokalvinnere i friidrett for kvinner\n_START_PARAGRAPH_\nKongepokalvinnere i friidrett for kvinner mottar Hans Majestet Kongens Pokal (Kongepokalen). Den tildeles den beste ut\xc3\xb8veren under hovedmesterskapet i friidrett. Vinneren utpekes av en jury som nedsettes i forkant av hvert mesterskap. Det er ingen begrensning i hvor mange ganger samme ut\xc3\xb8ver kan tildeles pokalen._NEWLINE_Den f\xc3\xb8rste norske kongepokalen ble utdelt i kombinert skiidrett under Husebyrennene i 1879. Den f\xc3\xb8rste kongepokalen innen friidrett ble tildelt Haakon Blystad i 1902. Kvinnene ble tildelt kongepokalen f\xc3\xb8rste gang i 1949, da til Kirsti Jordet. Siden det \xc3\xa5ret har pokalen blitt utdelt \xc3\xa5rlig uten unntak.\n_START_SECTION_\nHistorie\n_START_PARAGRAPH_\nDet f\xc3\xb8rste offisielle norske mesterskapet i friidrett for kvinner var i 1947. Det ble avholdt p\xc3\xa5 Bislett med Torshov-klubben Torshaug idrettsforening som arrang\xc3\xb8r. Dette var fem dager f\xc3\xb8r mennenes NM, ogs\xc3\xa5 det p\xc3\xa5 Bislett, arrangert av forbundet. To \xc3\xa5r senere ble det satt opp egen kongepokal til beste kvinne under NM. NM for kvinner i 1949 gikk p\xc3\xa5 Skansemyren i Bergen, fortsatt arrangert adskilt fra mennenes mesterskap. Under dette mesterskapet vant Solveig Toms fra Oslo Idrettslag hele fem \xc3\xb8velser innen sprint og hekkel\xc3\xb8p. Likevel ble Kirsti Jordet fra Idrettslaget Follogutane tildelt kongepokalen etter ny norsk rekord i h\xc3\xb8ydehopp med 1,50 meter. Hun vant ogs\xc3\xa5 kulest\xc3\xb8t med ny mesterskapsrekord, 11,43 meter, og ble nummer to p\xc3\xa5 100 meter, 200 meter og i lengdehopp._NEWLINE_Kirsti Jordet vant pokalen ogs\xc3\xa5 i 1950, denne gang for 39,95 meter i spydkast og ny mesterskapsrekord med en forbedring p\xc3\xa5 over 5 meter. Fra 1951 ble mesterskapene for kvinner og menn arrangert sammen. Det skjedde p\xc3\xa5 Bislett fra 17. til 19. august. Den allsidige ut\xc3\xb8veren Jorun Askersrud (Nygaard) som i sin karriere vant hele 39 NM-gull, ble tildelt sin eneste kongepokal det \xc3\xa5ret._NEWLINE_Fra 1954, etter at sleggekasteren Sverre Strandli vant fire pokaler p\xc3\xa5 rad, ble det bestemt at kongepokalen skulle alternere mellom \xc3\xb8velsesgruppene l\xc3\xb8p, hopp og kast. Denne bestemmelsen var ikke tellende for kvinnenes tildeling, og juryen har siden 1949 vurdert mesterskapets beste prestasjon. V\xc3\xa6rforhold og en ut\xc3\xb8vers resultater og plasseringer i andre \xc3\xb8velser er forhold juryen tar med i vurderingene.\n_START_SECTION_\nStatistikk\n_START_PARAGRAPH_\n37 kvinner har blitt tildelt kongepokalen i friidrett siden 1949, hvorav 11 har mer enn \xc3\xa9n pokal. L\xc3\xb8perdronningen Grete Waitz vant trof\xc3\xa9et syv ganger, og d\xc3\xa9t syv \xc3\xa5r p\xc3\xa5 rad. Den meritten er uovertruffen, ogs\xc3\xa5 sammenlignet med mennene. Spydkasteren Trine Hattestad har fem pokaler. Det samme har h\xc3\xb8ydehopperen Hanne Haugland.'